Efter skrotningen af det omstridte inddrivelsessystem, EFI, lægger regeringen nu sidste hånd på en »ekstraordinær« afskrivning af danskernes gæld til staten for mindst 6,9 milliarder kroner. Det viser fortrolige regeringsnotater, som Politiken er i besiddelse af.

På grund af problemer med EFI skal al nuværende gæld inddrives manuelt. Men i flere tilfælde vil prisen for gældsinddrivelsen overstige gældens værdi. Dermed kan det slet ikke betale sig at inddrive gælden, selv om den ifølge loven burde inddrives. Derudover har man i mange tilfælde svært ved at vurdere, om gælden er forældet eller ej.

»Det er ikke nogen hemmelighed, at vi står med kæmpe udfordringer på inddrivelsesområdet. Og det også er en af grundene til, at jeg fredag præsenterer en ambitiøs investeringsplan for et helt nyt skattevæsen«, skriver Karsten Lauritzen i en mail til Politiken.